Tidsrejsen (julekalender)

Tidsrejsen er en dansk tv-julekalender, der havde premiere den 1. december 2014 og blev genudsendt i december 2021 på DR1. Julekalenderen er i 24 afsnit, og er skrevet af Poul Berg, og instrueret af Kaspar Munk. Tidsrejsen er optaget i Dragør i 2013.

Julekalenderen blev omskrevet til en roman af hovedforfatteren Poul Berg, og udkom samme år 2014. Den følger manuskriptet til tv-julekalenderen næsten helt trofast men med visse tilføjede detaljer, fx navnet på Sofie og Dixies datter i 2044, der hedder Liv.

Handling 

Julekalenderen handler om den 13-årige pige Sofie (Bebiane Ivalo Kreutzmann). Hendes største ønske er, at hendes forældre, som blev skilt ved sidste jul, finder sammen igen, så de kan fejre jul som en familie.

Den 1. december giver Sofies farfar hende en ikke helt almindelig kalendergave – en opfindelse kaldet en gyro, som han har brug for hendes hjælp til at færdiggøre, og som ved de rette omstændigheder kan rejse i tiden; en tidsmaskine. Samme dag opsøges Sofie af den nye dreng i klassen, Dixie (Hannibal Harbo Rasmussen). Han virker usædvanligt interesseret i gyroen, ved en masse om Sofie, som han umuligt kan vide, og forfølges desuden af to hemmelige agenter.

En aften, hvor Sofie vil finde ud af, hvem Dixie er, og hvad han vil hende, følger de hemmelige agenter efter hende hen til det skur, hvor Dixie holder til, hvorefter han må flygte. Sofie rejser med ham til 1984, hvor han fortæller hende, at han kommer fra fremtiden, og at de hemmelige agenter er efter ham, fordi det i fremtiden er ulovligt at rejse i tiden.

I 1984 ser Sofie sit snit til at ændre på sine forældres fortid, så de ikke bliver skilt i fremtiden. Det ender dog med at få alvorlige konsekvenser.

Medvirkende

Produktion 
Tidsrejsen er skrevet af Poul Berg, og instrueret af Kaspar Munk og baseret på en idé udviklet af Nordisk Film TV A/S via Peter Hansen, Adam Neutzsky-Wulff, Philip LaZebnik og Lars Feilberg. Der er brugt forskellig musik fra 80'erne, når hovedpersonerne rejser tilbage til 1984, blandt andet Dieters Lieders sang Dig og mig og referencer til diskjockeyen Kim Schumacher.

Den er hovedsageligt optaget i Dragør over syv måneder. Julekalenderens titelsang bliver sunget af Caroline Castell.

Modtagelse 
Politiken giver Tidsrejsen 5 ud af 6 hjerter, og skriver at serien er spændende og har en god handling. Politiken mener at det er fint serien ser alvorligt på samtidens kultur med skilsmisse og hvordan børn har det med det. I gennemsnit så 1,02 millioner Tidsrejsen, og den havde en seerandel på 47 %, hvilket gjorde den til den mest succesfulde julekalender i 11 år.

Tidsrejsen modtog kritik for deres fremstilling af Ragnar, som den eneste kristne, som en klam og nedladende type, der vil spænde ben for videnskaben. Kristendommen menes ikke at blive taget alvorligt af DR. Dette mente både Pernille Vigsø Bagge fra SF og Charlotte Dyremose, kirkeordfører i Konservative.

Priser 
Tidsrejsen vandt prisen "Årets korte tv-serie" ved Robert-prisen 2015.

Episoder

Referencer

Eksterne henvisninger 
 Officiel hjemmeside
 
 Jul i Dragør - kom bag om Tidsrejsen

Børneserier fra Danmark
Børnenes U-landskalender
Tv-julekalendere
Danske tv-serier fra 2010'erne